CELEX: 52020PC0256
Language: el
Date: 2020-06-22
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2018/485 με την οποία επιτρέπεται στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.6.2020
            COM(2020) 256 final
            2020/0124(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης (ΕΕ) 2018/485 με την οποία επιτρέπεται στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (στο εξής: οδηγία ΦΠΑ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου προστιθέμενης αξίας (ΦΠΑ) ή πρόληψης ορισμένων τύπων φοροδιαφυγής ή φοροαποφυγής. 
            
            
               Με επιστολή που πρωτοκολλήθηκε στην Επιτροπή στις 21 Φεβρουαρίου 2020, η Δανία ζήτησε την άδεια να συνεχίσει να εφαρμόζει καθεστώς κατ’ αποκοπή καθεστώτος για την ιδιωτική χρήση ελαφρών φορτηγών οχημάτων με ανώτατο επιτρεπόμενο συνολικό βάρος τρεις τόνους, τα οποία έχουν ταξινομηθεί αποκλειστικά για επαγγελματική χρήση, παρατείνοντας την εφαρμογή του ειδικού μέτρου που της είχε επιτραπεί με την εκτελεστική απόφαση (ΕΕ) 2018/485 του Συμβουλίου
                  2
                και το οποίο παρεκκλίνει από το άρθρο 75 της οδηγίας ΦΠΑ. 
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 2ας Απριλίου 2020, σχετικά με το αίτημα που υπέβαλε η Δανία. Με επιστολή της 3ης Απριλίου 2020, η Επιτροπή γνωστοποίησε στη Δανία ότι διέθετε όλες τις απαραίτητες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το 2011 η Δανία ζήτησε τη χορήγηση παρέκκλισης ώστε να θεσπίσει κατ’ αποκοπή καθεστώς για την ιδιωτική χρήση ελαφρών φορτηγών οχημάτων με ανώτατο επιτρεπόμενο συνολικό βάρος τρεις τόνους, τα οποία έχουν ταξινομηθεί αποκλειστικά για επαγγελματική χρήση, με σκοπό την απλούστευση της είσπραξης του ΦΠΑ και την καταπολέμηση της φοροδιαφυγής. Το αίτημα χορήγησης παρέκκλισης εγκρίθηκε με την εκτελεστική απόφαση 2012/447/ΕΕ του Συμβουλίου, της 24ης Ιουλίου 2012
                     3
                  . Η Δανία υπέβαλε δύο αιτήματα παράτασης του μέτρου, τα οποία εγκρίθηκαν με την εκτελεστική απόφαση (ΕΕ) 2015/992 του Συμβουλίου, της 19ης Ιουνίου 2015
                     4
                   και με την εκτελεστική απόφαση (ΕΕ) 2018/485 του Συμβουλίου . Η τελευταία αυτή εκτελεστική απόφαση του Συμβουλίου πρόκειται να λήξει στις 31 Δεκεμβρίου 2020. 
               
               
                  Σύμφωνα με τη δανική νομοθεσία, ελλείψει του εν λόγω μέτρου παρέκκλισης, οιαδήποτε ιδιωτική χρήση τέτοιου είδους οχήματος που έχει ταξινομηθεί αποκλειστικά για επαγγελματικούς σκοπούς θα είχε ως συνέπεια για τον υποκείμενο στον φόρο την πλήρη απώλεια του δικαιώματος έκπτωσης του ΦΠΑ που αφορά το κόστος αγοράς του οχήματος. Η Δανία εφαρμόζει ρήτρα «standstill» (αναστολής) δυνάμει του άρθρου 176 της οδηγίας ΦΠΑ όσον αφορά την έκπτωση του ΦΠΑ για την αγορά και το κόστος κίνησης των ελαφρών φορτηγών οχημάτων με ανώτατο επιτρεπόμενο βάρος τρεις τόνους. Αν μια επιχείρηση ταξινομήσει τέτοιου είδους ελαφρύ φορτηγό όχημα για αμιγώς επαγγελματικούς σκοπούς, θα έχει δικαίωμα έκπτωσης ολόκληρου του ΦΠΑ για την αγορά του οχήματος, καθώς και για το κόστος κίνησης. Εντούτοις, επιχείρηση η οποία ταξινομεί ελαφρύ φορτηγό όχημα τόσο για επαγγελματική όσο και για προσωπική χρήση δεν έχει δικαίωμα έκπτωσης του ΦΠΑ για το κόστος αγοράς, αλλά δικαιούται έκπτωσης ολόκληρου του ΦΠΑ που αφορά το κόστος κίνησης του οχήματος. 
               
               
                  Το δανικό σύστημα, όπως περιγράφεται ανωτέρω, είναι περίπλοκο και δαπανηρό τόσο όσον αφορά τον υποκείμενο στον φόρο όσο και για τη φορολογική διοίκηση. Ως εκ τούτου, η Δανία έχει ζητήσει να εφαρμόσει απλουστευμένη διαδικασία, όπως της έχει ήδη εγκριθεί στο παρελθόν με την εκτελεστική απόφαση 2012/447/ΕΕ του Συμβουλίου και στη συνέχεια με την εκτελεστική απόφαση (ΕΕ) 2015/992 του Συμβουλίου και με την εκτελεστική απόφαση (ΕΕ) 2018/485 του Συμβουλίου. 
               
               
                  Σύμφωνα με το άρθρο 75 της οδηγίας για τον ΦΠΑ, όταν χρησιμοποιείται αγαθό το οποίο κατέχει η επιχείρηση για ίδιες ανάγκες, η βάση επιβολής του φόρου για τον καθορισμό του οφειλόμενου ΦΠΑ συνίσταται στο ποσό των εξόδων που που έχουν αναληφθεί από τον υποκείμενο στον φόρο για την εκτέλεση της παροχής των υπηρεσιών. Το κατ’ αποκοπή σύστημα που εφαρμόζεται στη Δανία θα μπορούσε να χρησιμοποιείται από υποκείμενο στον φόρο έως και είκοσι ημέρες ανά ημερολογιακό έτος. Σύμφωνα με το σύστημα αυτό, ο υποκείμενος στον φόρο καταβάλλει ημερήσιο τέλος για την ιδιωτική χρήση του οχήματος. Το ημερήσιο κατ’ αποκοπή ποσό που πρέπει να καταβάλλεται για τη χρήση του οχήματος για ιδιωτικούς σκοπούς ανέρχεται σε 40 DKK και καλύπτει μόνο τον ΦΠΑ. Το ποσό αυτό έχει καθοριστεί από την κυβέρνηση της Δανίας βάσει ανάλυσης εθνικών στατιστικών στοιχείων. Παρόμοια πληρωμή, βάσει χωριστής εθνικής νομοθεσίας, θα απαιτηθεί για την κάλυψη του φόρου εισοδήματος επί της διάθεσης εταιρικών αυτοκινήτων καθώς και μιας πρόσθετης επιβάρυνσης επί του τέλους κυκλοφορίας. Στην περίπτωση που ο υποκείμενος στον φόρο χρησιμοποιήσει το όχημα για ιδιωτικούς σκοπούς για πάνω από είκοσι ημέρες κατά τη διάρκεια ενός ημερολογιακού έτους, θα εφαρμόζονται οι κανόνες «standstill» (αναστολής) και θα χάνει ολόκληρο το δικαίωμα έκπτωσης του κόστους αγοράς του οχήματος.
               
               
                  Οι δανικές αρχές έχουν αναπτύξει ηλεκτρονικό σύστημα βάσει του οποίου οι υποκείμενοι στον φόρο μπορούν να καταβάλλουν το ημερήσιο κατ’ αποκοπή ποσό είτε μέσω διαδικτύου είτε μέσω εφαρμογής για κινητά. Κατά τον χρόνο της καταβολής, ο υποκείμενος στον φόρο λαμβάνει «ημερήσιο κουπόνι» ως αποδεικτικό στοιχείο της καταβολής του ΦΠΑ. Οι αρχές θεωρούν ότι το σύστημα απλουστεύει τις λογιστικές υποχρεώσεις των υποκείμενων στον φόρο, καθώς και τα καθήκοντα των φορολογικών αρχών για είσπραξη και επιβολή του φόρου.
               
               
                  Η απλουστευμένη διαδικασία είναι προαιρετική. Ο υποκείμενος στον φόρο θα διατηρήσει, επομένως, τη δυνατότητα να ταξινομεί το ελαφρύ φορτηγό όχημά του τόσο για επαγγελματική όσο και για ιδιωτική χρήση, αναλόγως με την κατάστασή του. 
               
               
                  Όπως απαιτείται από το άρθρο 3 της εκτελεστικής απόφασης (ΕΕ) 2018/485 του Συμβουλίου, η Δανία υπέβαλε το αίτημα παράτασης συνοδευόμενο από έκθεση σχετικά με την επισκόπηση του μέτρου. Σύμφωνα με τις δανικές αρχές, η απλουστευμένη διαδικασία έχει λειτουργήσει πολύ καλά τα τελευταία χρόνια και θεωρείται εύλογο να συνεχιστεί η εν λόγω διαδικασία.
               
               
                  Συνεπώς, είναι σκόπιμο να επιτραπεί στη Δανία να συνεχίσει να εφαρμόζει το μέτρο παρέκκλισης έως την 31η Δεκεμβρίου 2023.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες για τις οποίες δεν παρέχεται δικαίωμα έκπτωσης του ΦΠΑ. Έως τότε, τα κράτη μέλη δύνανται να διατηρούν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχει ένας αριθμός διατάξεων αναστολής που περιορίζουν το δικαίωμα έκπτωσης όσον αφορά τα επιβατικά αυτοκίνητα. 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     5
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Όσον αφορά τη διάταξη της οδηγίας ΦΠΑ στην οποία βασίζεται, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, δεν έχει εφαρμογή η αρχή της επικουρικότητας.
               
            
            
               •Αναλογικότητα
            
            
               Η απόφαση αφορά έγκριση που χορηγείται σε κράτος μέλος κατόπιν αιτήματός του και ουδόλως συνιστά υποχρέωση. 
            
            
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την απλούστευση των υποχρεώσεων σχετικά με τον ΦΠΑ και της είσπραξής του, καθώς και την καταπολέμηση της φοροδιαφυγής.
               
            
            
               •Επιλογή της νομικής πράξης
            
            
               
                  Ως νομική πράξη προτείνεται η εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Δεν πραγματοποιήθηκε διαβούλευση με τα ενδιαφερόμενα μέρη. Η παρούσα πρόταση βασίζεται σε αίτημα της Δανίας και αφορά μόνο το συγκεκριμένο κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες.
               
            
            
               •Εκτίμηση επιπτώσεων
            
            
               
                  Η πρόταση αποσκοπεί στην καταπολέμηση της αποφυγής του ΦΠΑ και την απλούστευση της διαδικασίας επιβολής του φόρου. Συνεπώς, έχει δυνητικά θετικό αποτέλεσμα τόσο για τις επιχειρήσεις όσο και για τις διοικήσεις. Η συγκεκριμένη λύση χαρακτηρίστηκε από τη Δανία κατάλληλο μέτρο. Η Δανία υπέβαλε την έκθεση σχετικά με την επισκόπηση του μέτρου, σύμφωνα με την οποία η απλουστευμένη διαδικασία έχει λειτουργήσει πολύ καλά τα τελευταία χρόνια και θεωρείται εύλογο να συνεχιστεί.
               
               
                  Σύμφωνα με τα στοιχεία που υπέβαλε η Δανία, το 2017, το 2018 και το 2019 πωλήθηκαν 22 383, 25 755 και 28 854 ημερήσια κουπόνια, αντίστοιχα, στην τιμή των 225 DΚΚ, ποσό για το οποίο ο ΦΠΑ ανερχόταν σε 40 DKK ανά πωληθέν ημερήσιο κουπόνι. Το γεγονός αυτό σημαίνει ότι το μέτρο εφαρμόστηκε στον βαθμό που αναμενόταν κατά τον χρόνο θέσπισής του.
               
            
            
               •Θεμελιώδη δικαιώματα
            
            
               
                  Η πρόταση δεν έχει επιπτώσεις στην προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               
                  Το μέτρο δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα στις 31 Δεκεμβρίου 2023.
               
               
                  Σε περίπτωση που η Δανία εξετάσει το ενδεχόμενο παράτασης του μέτρου παρέκκλισης πέραν του 2023, θα πρέπει μαζί με το αίτημα παράτασης να υποβάλει στην Επιτροπή, το αργότερο έως τις 31 Μαρτίου 2023, έκθεση η οποία να περιλαμβάνει επισκόπηση του μέτρου.
               
            
            
               2020/0124 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης (ΕΕ) 2018/485 με την οποία επιτρέπεται στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  6
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε στην Επιτροπή στις 21 Φεβρουαρίου 2020, η Δανία ζήτησε, σύμφωνα με το άρθρο 395 παράγραφος 2 πρώτο εδάφιο της οδηγίας 2006/112/ΕΚ, την άδεια να εφαρμόσει ειδικό μέτρο παρέκκλισης από το άρθρο 75 της εν λόγω οδηγίας που διέπει το δικαίωμα έκπτωσης του φόρου προστιθέμενης αξίας (ΦΠΑ) επί των εισροών.
            
            
               (2)Με επιστολή της 2ας Απριλίου 2020, η Επιτροπή ενημέρωσε τα άλλα κράτη μέλη, σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, σχετικά με το αίτημα που υπέβαλε η Δανία. Με επιστολή της 3ης Απριλίου 2020, η Επιτροπή γνωστοποίησε στη Δανία ότι διέθετε όλες τις απαραίτητες πληροφορίες για την εξέταση του αιτήματος.
            
            
               (3)Σύμφωνα με τη νομοθεσία της Δανίας, ελλείψει μέτρου παρέκκλισης, εάν ένα ελαφρύ φορτηγό όχημα με συνολικό ανώτατο επιτρεπόμενο βάρος τρεις τόνους είναι ταξινομημένο από τις δανικές αρχές για χρήση μόνο για επαγγελματικούς σκοπούς, ο υποκείμενος στον φόρο έχει το δικαίωμα πλήρους έκπτωσης του ΦΠΑ επί των εισροών για την αγορά και το κόστος κίνησης του οχήματος. Εάν ένα τέτοιο όχημα χρησιμοποιηθεί εκ των υστέρων για ιδιωτικούς σκοπούς, ο υποκείμενος στον φόρο χάνει το δικαίωμα έκπτωσης του ΦΠΑ που αφορά το κόστος αγοράς του οχήματος.
            
            
               (4)Για τον μετριασμό των επιπτώσεων του εν λόγω καθεστώτος, η Δανία ζήτησε την άδεια να θεσπίσει ειδικό μέτρο παρέκκλισης από το άρθρο 75 της οδηγίας 2006/112/ΕΚ. Με την εκτελεστική απόφαση 2012/447/ΕΕ του Συμβουλίου
                  7
                επιτράπηκε στη Δανία να θεσπίσει το ειδικό μέτρο και η άδεια παρατάθηκε στη συνέχεια με την εκτελεστική απόφαση (ΕΕ) 2015/992 του Συμβουλίου, έως τις 31 Δεκεμβρίου 2017
                  8
               . Με την εκτελεστική απόφαση (ΕΕ) 2018/485 του Συμβουλίου
                  9
                επιτράπηκε στη Δανία να εφαρμόσει το ειδικό μέτρο από την 1η Ιανουαρίου 2018 έως τις 31 Δεκεμβρίου 2020.
            
            
               (5)Το μέτρο θα επέτρεπε στους υποκείμενους στον φόρο, οι οποίοι έχουν ταξινομήσει ένα όχημα μόνο για επαγγελματικούς σκοπούς, να το χρησιμοποιούν και για ιδιωτικούς σκοπούς και να υπολογίζουν το φορολογητέο ποσό λόγω αυτής της παροχής υπηρεσιών σύμφωνα με το άρθρο 75 της οδηγίας 2006/112/ΕΚ με βάση ημερήσιο κατ' αποκοπή ποσό, ώστε να μη χάνουν το δικαίωμά τους για την έκπτωση του ΦΠΑ που αφορά το κόστος αγοράς του οχήματος.
            
            
               (6)Ωστόσο, η εν λόγω απλουστευμένη μέθοδος υπολογισμού θα πρέπει να περιοριστεί στις είκοσι ημέρες ιδιωτικής χρήσης για κάθε ημερολογιακό έτος και το κατ' αποκοπή ποσό ΦΠΑ που πρέπει να καταβάλλεται θα πρέπει να καθοριστεί στις 40 DΚK για κάθε ημέρα ιδιωτικής χρήσης. Το ποσό αυτό έχει καθοριστεί από την κυβέρνηση της Δανίας βάσει ανάλυσης εθνικών στατιστικών στοιχείων.
            
            
               (7)Το παρόν μέτρο, το οποίο θα πρέπει να εφαρμοστεί για τα ελαφρά φορτηγά οχήματα με συνολικό ανώτατο επιτρεπόμενο βάρος τρεις τόνους, αποσκοπεί στην απλούστευση των υποχρεώσεων σχετικά με τον ΦΠΑ των υποκείμενων στον φόρο που κάνουν περιστασιακή ιδιωτική χρήση οχήματος ταξινομημένου μόνο για επαγγελματικούς σκοπούς, και έτσι στην απλούστευση της διαδικασίας είσπραξης του ΦΠΑ. Ωστόσο, ο υποκείμενος στον φόρο θα διατηρούσε τη δυνατότητα να επιλέγει την ταξινόμηση ελαφρού φορτηγού οχήματος για αμφότερες, την επαγγελματική και την ιδιωτική χρήση. Με αυτόν τον τρόπο, ο υποκείμενος στον φόρο θα έχανε το δικαίωμα έκπτωσης του ΦΠΑ για την αγορά του οχήματος, αλλά δεν θα ήταν υποχρεωμένος να καταβάλλει ημερήσιο τέλος για τυχόν ιδιωτική χρήση.
            
         
         
            
               (8)Η εφαρμογή μέτρου με το οποίο επιτρέπεται στον υποκείμενο στον φόρο που κάνει περιστασιακή ιδιωτική χρήση οχήματος ταξινομημένου μόνο για επαγγελματική χρήση να μην στερείται του πλήρους δικαιώματος έκπτωσης του ΦΠΑ επί των εισροών για το εν λόγω όχημα συμφωνεί με τους γενικούς κανόνες έκπτωσης που προβλέπει η οδηγία 2006/112/ΕΚ.
            
            
               (9)Η άδεια θα πρέπει να ισχύσει για περιορισμένο χρονικό διάστημα και, επομένως, θα πρέπει να λήξει στις 31 Δεκεμβρίου 2023.
            
            
               (10)Στην περίπτωση που η Δανία ζητήσει επιπλέον παράταση του ειδικού μέτρου πέραν της 31ης Δεκεμβρίου 2023, θα πρέπει να υποβάλει στην Επιτροπή έκθεση συνοδευόμενη από το αίτημα παράτασης έως τις 31 Μαρτίου 2023.
            
            
               (11)Η παρέκκλιση θα έχει αμελητέα μόνο επίπτωση στα συνολικά έσοδα από τον ΦΠΑ που εισπράττεται στο στάδιο της τελικής κατανάλωσης και δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
            
               (12)Επομένως, η εκτελεστική απόφαση (ΕΕ) 2018/485 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Στο άρθρο 3 της εκτελεστικής απόφασης (ΕΕ) 2018/485, το δεύτερο και το τρίτο εδάφιο αντικαθίστανται από το ακόλουθο κείμενο:
            
            
               «Ισχύει από την 1η Ιανουαρίου 2018 έως τις 31 Δεκεμβρίου 2023.
            
            
               Κάθε αίτημα παράτασης του μέτρου που προβλέπεται στην παρούσα απόφαση υποβάλλεται στην Επιτροπή έως τις 31 Μαρτίου 2023 και συνοδεύεται από έκθεση η οποία περιλαμβάνει επισκόπηση του μέτρου.».
            
            
               Άρθρο 2
            
            
               Η παρούσα απόφαση απευθύνεται στο Βασίλειο της Δανίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        ΕΕ L 81 της 23.3.2018, σ. 13-14.
               
               
                  
                     (3)
                  
                        ΕΕ L 202 της 28.7.2012, σ. 24-25.
               
               
                  
                     (4)
                  
                        ΕΕ L 159 της 25.6.2015, σ. 66-67. 
               
               
                  
                     (5)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από τον φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014
                  
                  (ΕΕ C 153 της 21. 05. 2014, σ. 3) 
               
               
                  
                     (6)
                  
                        ΕΕ L 347 της 11.12.2006, σ. 1.
               
               
                  
                     (7)
                  
                        ΕΕ L 202 της 28.7.2012, σ. 24-25.
               
               
                  
                     (8)
                  
                        ΕΕ L 159 της 25.6.2015, σ. 66-67. 
               
               
                  
                     (9)
                  
                        ΕΕ L 81 της 23.3.2018, σ. 13-14.